
פסק דין מדיון משמעתי מיום 15.7.2026 בעניינו של הסטודנט (-)
הקובלת בדיון: עו"ד ליאורה ארזי בן-חיים

 הכרעת הדין
 
הסטודנט (-) (להלן "הסטודנט") למד את הקורס: (-) עם המרצה ד"ר (-) (להלן: "המרצה") במסגרת  לימודיו בשנה א' ל(-) במכללה האקדמית של תל אביב יפו.

בתאריך 30.6.2026 נבחן הסטודנט במועד א' פרונטלי. 53 דקות לאחר תחילת הבחינה, מר (-), אחראי מוניטור ואחראי הקומה, (להלן: "אחראי הקומה") נכנס לכיתה במסגרת בדיקה שגרתית, על מנת לוודא כי הבחינה מתנהלת באופן תקין. במהלך הסיור בכיתה הבחין אחראי הקומה כי הסטודנט יושב על הכסא, כאשר טלפון דולק מונח בין רגליו על הכסא.

בעקבות כך הואשם הסטודנט בעבירה של "ניסיון הונאה בבחינה" על פי  סעיף 21.4 לתקנון המשמעת סטודנטים – תשנ"ה, בעבירה של "ניסיון העתקה בבחינה" על פי סעיף 21.3 לתקנון ובעבירה של "הפרת הוראה המתייחסת לבחינה או לעבודה לרבות הוראה בדבר התנהגות במהלך בחינה בכתב או בעל-פה" על פי סעיף 21.6 לתקנון זאת בהתאם לסעיף 5 לנספח א' לנוהל "סדרי בחינות ודיווח ציונים ביחידות הלימוד של המכללה": "עם כניסתו לחדר הבחינה ימסור הנבחן למשגיח בכניסה את חפציו) לרבות מכשירי קשר, טלפונים ושעונים חכמים, ואמצעי תקשורת אלקטרונית אחרים.. כשהם כבויים.. כמו כן נאסר על הנבחן להחזיק טלפון סלולרי, שעון חכם או כל מכשיר קשר אחר במהלך הבחינה..".

במהלך הדיון המשמעתי הודה הסטודנט שהחזיק בטלפון הסלולרי במהלך המבחן, ואף הודה שהניח אותו בין רגליו, אך טען שהניח אותו שם 'באופן אוטומטי', לכאורה מבלי משים, לאחר שהכניס את הסיסמה לתכנת תומקס. הטענה אינה סבירה לעמדתי: אין פעולה אוטומטית של הנחת טלפון דולק בין הרגליים במהלך בחינה. לכן אני מוצאת אותו אשם בעבירות המשמעת אשר יוחסו לו בכתב הקובלנה, לפי סעיפים 21.3, 21.4 ו-21.6.







גזר הדין
המכללה מתייחסת בחומרה רבה לעבירת הונאה בבחינה, הפוגעת במרקם היחסים שבין המרצים לבין הסטודנטים, המושתת על אמון הדדי, וכן באמינות ההסמכה של הציונים במכללה.  יצוין כי מדובר בסטודנט במסלול (-) בעל תואר ראשון, המודע היטב לכללים הנהוגים באקדמיה.

העונשים שאני משיתה על הסטודנט הם:
1. פסילת הבחינה נשואת כתב הקובלנה ומתן ציון "נפסל" בקורס (-), שלמד הסטודנט בסמסטר ב' תשפ"ו.
2. הרחקה מלימודים במכללה לסמסטר קיץ תשפ"ו.
3. עונש על תנאי של הרחקה לשנה במידה והסטודנט יורשע בעבירה חוזרת לפי סעיף  21.4 לתקנון או לפי סעיף 21.3 לתקנון. תוקף התנאי שנתיים.



___________________
ד"ר איריס גבר-רוזנבלום
תאריך: 15.7.2026                                                                                 הממונה על המשמעת

